POZIV  
na sudjelovanje u savjetovanju s javnošću o

NACRTU ODLUKE O IZMJENAMA I DOPUNI
 ODLUKE O DODJELI POMOĆI VJERSKIM ZAJEDNICAMA 
NA PODRUČJU OSJEČKO-BARANJSKE ŽUPANIJE


Skupština Osječko-baranjske županije donijela je na 9. sjednici 28. travnja 2022. godine Odluku o dodjeli pomoći vjerskim zajednicama na području Osječko-baranjske županije ("Županijski glasnik" broj 4/22.) (u daljnjem tekstu: Odluka).

	Odluka je donesena s ciljem očuvanja sakralne kulturne baštine, odnosno obnove, gradnje i rekonstrukcije sakralnih objekata na području Županije kao i zadovoljavanja potreba stanovništva za duhovnim životom kroz dodjelu pomoći za djelovanje vjerskih zajednica na području Županije poput organizacije mladih misa, crkvenih godova i drugih manifestacija, humanitarni rad i drugih aktivnosti vjerskih zajednica.

Odluka je u proteklom razdoblju predstavljala važan dokument kojim su jasno definirani namjena financijske pomoći, kriteriji i mjerila po kojima se rangiraju projekti i utvrđuju iznosi pomoći koji se dodjeljuju za prijavljene projekte odnosno kriteriji po kojima se vrednuju aktivnosti vjerskih zajednica za koje se odobrava pomoć.

Predlažu se izmjene i dopuna navedene Odluke u dijelu koji se odnosi na namjenu kapitalne pomoći, kriterije i mjerila za izračun i raspodjelu kapitalne pomoći. 

Proširenje namjene kapitalne pomoći predlaže se kako bi se uz postojeće financiranje  ulaganja u projekte gradnje, rekonstrukcije i održavanja građevina omogućilo i odobravanje financijskih sredstava za opremanje građevina vjerske namjene.

	Predložena izmjena Odluke u dijelu koji se odnosi na kriterije i mjerila za izračun i raspodjelu kapitalne pomoći obuhvaća usklađivanje iznosa kapitalne pomoći i pomoći za materijalne rashode s eurima te korekciju kriterija dodjele bodova prema stupnju realizacije prijavljenog projekta.

Nadalje, postojeći obrasci prijave za dodjelu kapitalne pomoći, odnosno pomoći za materijalne rashode vjerske zajednice zamijenit će se novim obrascem prijave projekta.	

S ciljem daljnjeg i sveobuhvatnijeg očuvanja sakralne kulturne baštine te unaprjeđenja djelovanja vjerskih zajednica na području Županije, Odluku je potrebno izmijeniti i dopuniti.

Budući da je Nacrt Odluke o izmjenama i dopuni Odluke o dodjeli pomoći vjerskim zajednicama na području Osječko-baranjske županije opći akt koji utječe na interese građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.), provodi se postupak savjetovanja sa zainteresiranom javnošću. Postupak savjetovanja provest će, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke o izmjenama i dopuni Odluke o dodjeli pomoći vjerskim zajednicama na području Osječko-baranjske županije na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici.

Postupak savjetovanja provest će se u razdoblju od 3. travnja do 4. svibnja 2026. godine.

Organizator i nositelj postupka savjetovanja je Upravni odjel za gospodarstvo i turizam Osječko-baranjske županije. 

Pozivamo vas na sudjelovanje u postupku savjetovanja za što vam je na raspolaganju utvrđeni Nacrt Odluke o izmjenama i dopuni Odluke o dodjeli pomoći vjerskim zajednicama na području Osječko-baranjske županije i Obrazac sudjelovanja u savjetovanju. 

· Nacrt Odluke o izmjenama i dopuni Odluke o dodjeli pomoći vjerskim zajednicama na području Osječko-baranjske županije
· Obrazac sudjelovanja u savjetovanju


